Mandatar Tihomir Orešković bio je na domjenku Srpskog narodnog vijeća u povodu pravoslavnog Badnjaka, zajedno s ostalim uzvanicima iz hrvatskog državnog vrha.

– Čuli smo prekrasne govore, i ja sam na jedan način bio tu manjina, odrastao sam u mjestu gdje je bilo i drugih predstavnika naših manjina, i uvjeren sam da i manjine u Hrvatskoj dodaju bogatstvo ovoj zemlji – izjavio je Orešković, koji je komentirao i pitanje ćirilice u Vukovaru.

– Uvjeren sam da će ćirilica doći do Vukovara. Osobno sam bio u Vukovaru, imao sam priliku osjetiti to, ćirilica će doći, ali u svoje vrijeme. Rane su svježe i vrijeme treba učiniti svoje – rekao je Orešković.

Nakon službenog dijela proslave pravoslavnog Božića mandatar Orešković rekao je novinarima kako još nije razgovarao s pripadnicima nacionalnih manjina, ali da je dogovorio razgovor s Miloradom Pupovcem nakon blagdana.

Orešković je rekao kako ne može komentirati indicije glasnogovornika Mosta Nikole Grmoje da je po nalogu ministra policije Ranka Ostojića praćen Božo Petrov jer o tome nema nikakve informacije.

Na pitanje oko postavljanja dvojezičnih ploča u Vukovaru, mandartar je rekao kako su manjine bogatstvo ove zemlje i ponovio svoj stav da će se pitanje ćirilice riješiti u svoje vrijeme, kako vjeruje da će ćirilica u Vukovar doći isto kao što su i talijanske ploče doše u Istru.

Prioritet je formiranje nove vlade, a nakon toga bit će poznati i prvi potezi i prve reforme njegove vlade, rekao je Orešković i napomenuo je da mu je prioritet smanjiti hrvatski javni dug kako bismo poboljšali rejting i kako bi poslali poruku da su tu da rade za narod.

Miro Kovač, izaslanik HDZ-ovog predsjednika Tomislava Karamarka, rekao je kako su manjine dio društva i da će svi zajedno raditi na tome da Hrvatskoj bude bolje.

Izbjegao je odgovor na pitanje koji je njegov i HDZ-ov stav o ćiriličnim pločama u Vukovaru mada su ga novinari dvaput pitali isto pitanje.

Kovač je poručio da je prioritet formiranje vlade,

Rekao je i da su Tomislav Karamarko, Tihomir Orešković i Božo Petrov svaki dan u kontaktu, da pregovori Domoljubne koalicije i Mosta idu jako dobro de da se nada kako će članovi vlade biti poznati do kraja ovog ili sljedećeg tjedna.

Na pitanje hoće li Ministarstvo unutarnjih poslova voditi netko iz HDZ-a ili Mosta, Kovač je rekao da će se to vidjeti na kraju pregovora, a gotovo identičan odgovor dao je na pitanje hoće li on biti ministar vanjskih poslova.

Kao i svake godine dosad, tako je i ovogodišnji domjenak završio dijeljenjem česnice.

Česnica je pogača koja se prema tradiciji na Badnjak dijeli na onoliko dijelova koliko je domaćin pozvao gostiju.

Gost koji u svom dijelu česnice pronađe novčić cijele će godine, kaže predaja, imati zdravlja i sreće.

Danas je novčić u svojoj pogači pronašao Tihomir Orešković koji je rekao da, osim sreće, treba i puno raditi.

>> Penava: Želim Vam blagoslovljen Božić ispunjen zdravljem, mirom, obiteljskom srećom i radosti